Турция се публикува от турската агенция по инвестициите към Президентството на Републиката (136) въз основа на данните, представени от три регионални източника: службата по водите и канализацията в Истанбул, Ескисехир и Анталия. Комисията използва данните от Ескисехир, тъй като турското дружество, което беше взето предвид за ПОАР и печалбата, е разположено в този регион.
 3.2.5. Общопроизводствени разходи, ПОАР и печалба
 (164)
 Съгласно член 2, параграф 6а, буква а), четвърта алинея от основния регламент „[ф]ормираната нормална стойност включва неизкривени и разумни административни разходи, разходи за продажба и общи разходи, и реализиране на печалба“.
 (165)
 За да определи стойност без нарушения за ПОАР и печалбата, Комисията използва финансовите данни от турското дружество Kutahya Porselen Sanayi A.S. По-конкретно Комисията използва стойностите за ПОАР и печалбата, съобщени в одитираните отчети на дружеството за 2017 г. и първия тримесечен доклад за 2018 г. Въз основа на наличната информация за дружеството става ясно, че по-голямата част от стопанската дейност е била свързана с разглеждания продукт, а на базата на информацията от финансовите отчети е видно, че не са настъпили извънредни събития през този период, които да налагат корекция на съобщените данни. Процентът на ПОАР и печалбата беше коригиран на ниво франко завода чрез приспадане на разходите за опаковане и превоз от общия размер на ПОАР и от оборота.
 (166)
 В резултат от това следните елементи бяха добавени към производствените разходи без нарушения:
 1.
 ПОАР в размер на 33,14 % от цената на продадените стоки, добавени към сбора на производствените разходи;
 2.
 ПОАР в размер на 17,8 % от цената на продадените стоки, добавени към производствените разходи.
 3.2.5.1. Изчисление
 (167)
 За да определи формираната нормална стойност, Комисията предприе следната методика. Първо, Комисията определи производствените разходи, при които няма нарушения. След това тя умножи коефициентите на използване, наблюдавани на равнището на производствения процес на оказалия съдействие производител износител по отношение на материалите, труда, електрическата енергия и водата, по разходите за единица продукция, при които няма нарушения, в Турция, която е представителната държава в случая. Освен това за консумативите (силициевите плоскости), посочени в съображение 159 по-горе, Комисията приложи процент, равен на дела на продукцията в производствените разходи, съобщени от производителя износител, към преките производствени разходи без нарушения.
 (168)
 Второ, към горепосочените установени производствени разходи Комисията приложи ПОАР и печалбата на Kutahya Porselen Sanayi A.S.
 (169)
 Въз основа на горепосоченото, за оказалия съдействие производител износител Комисията формира нормалната стойност по продуктови видове на базата на цена франко завода в съответствие с член 2, параграф 6а, буква а) от основния регламент.
 3.2.6. Експортна цена
 (170)
 Оказалият съдействие производител износител е изнасял разглеждания продукт директно за независими клиенти в Съюза. Ето защо в съответствие с член 2, параграф 8 от основния регламент експортната цена е действително платената или подлежаща на плащане за разглеждания продукт цена, когато той е изнасян за Съюза.
 3.2.7. Сравнение и дъмпингов марж
 (171)
 Комисията сравни формираната нормална стойност, както е установено в съответствие с член 2, параграф 6а, буква а) от основния регламент, на базата на цена франко завода с експортната цена на ниво франко завода за Съюза.
